**E. sveikata, kultūra ir saugumo ABC – vos keliais paspaudimais. Prasideda Senjorų dienos internete 2025**

*Pranešimas žiniasklaidai  
2025 m. lapkričio 19 d.  
Vilnius*

**Lapkričio 24–28 dienomis vyks jau septintąjį kartą rengiama akcija „Senjorų dienos internete 2025“, skirta skatinti vyresniojo amžiaus žmones drąsiau naudotis skaitmeninėmis technologijomis ir atrasti, kaip viešosios elektroninės paslaugos, išmaniosios programėlės gali palengvinti kasdienį gyvenimą ar paįvairinti laisvalaikį.**

Asociacijos „Langas į ateitį“ vadovė Rita Šukytė pasakoja, kad „Senjorų dienos internete“ tapo gražia tradicija, kasmet pritraukiančia tūkstančius žiūrovų iš visos Lietuvos – nuo didmiesčių iki mažiausių miestelių.

„Internetas padeda ne tik greičiau gauti informaciją, palaikyti ryšį su artimaisiais, bet ir pasinaudoti viešosiomis e. paslaugomis neišeinant iš namų, išlikti aktyviems bei nepriklausomiems nuo įstaigų darbo valandų. Mums svarbu, kad senjorai ne tik naudotųsi internetu, bet ir pasitikėtų juo – tvarkytų reikalus, bendrautų, mokytųsi ir atrastų naujų pramogų“, — sako R. Šukytė.

Skaitmeniniai įgūdžiai – tai šiandienos būtinybė. Daugelis senjorų vis dar nesijaučia pakankamai saugiai technologijų pasaulyje, todėl ši akcija tampa **saugia ir draugiška erdve mokytis, klausti bei išbandyti naujoves.**

„Kiekviena atrasta viešoji e. paslauga ar programėlė suteikia pasitikėjimo savimi. Džiaugiamės matydami, kaip senjorai kasmet tampa vis drąsesni – nuo e. bankininkystės ir e. sveikatos iki vaizdo pokalbių su anūkais“, — pabrėžia R. Šukytė.

**Tiesioginių transliacijų temos**

Visą savaitę vyks nemokamos tiesioginės transliacijos, kurių metu specialistai ir ekspertai pasakos apie technologijų naudą, pristatys viešąsias paslaugas internete bei skaitmenines galimybes sveikatos, kultūros, laisvalaikio ir saugumo srityse. Tiesiogines transliacijas organizatoriai kviečia žiūrėti internetu tinklalapyje [www.prisijungusi.lt](http://www.prisijungusi.lt) iš namų arba artimiausios bibliotekos, o jas moderuos žurnalistė Daiva Žeimytė-Bilienė.

Lapkričio 24 d., pirmadienį, 11 val. – „Technologijų nauda sveikatai“. Kaip e. sveikatos programėlė ir sveikatos paslaugos gali būti pasiekiamos internetu bei kokios išmaniosios priemonės padeda rūpintis sveikata.

Lapkričio 25 d., antradienį, 11 val. – „Skaitmeninė atmintis ir paveldas“. Kokias įdomybes galima atrasti istorijos archyvuose net neišėjus iš namų? Nuo genealoginių medžių kūrimo iki skaitmenintų dokumentų, metrikų duomenų paieškos internete.

Lapkričio 26 d., trečiadienį, 11 val. – „Būkime pasiruošę: saugumo ABC kiekvienam“. Kaip elgtis netikėtai dingus elektrai ar ryšiui? Ekspertai pristatys išmaniąją programėlę LT72.

Lapkričio 27 d., ketvirtadienį, 11 val. – „Skaitmeninė kultūra: filmai, knygos ir parodos mūsų namuose“. Kaip naudotis LRT mediateka, „Epikos“ platforma, atrasti ELVIS garsinių knygų biblioteką ar virtualias muziejų parodas.

Visos transliacijos bus verčiamos į gestų kalbą.

**Akcijos uždarymas – viktorina**

Lapkričio 28 d., penktadienį, svetainėje [www.prisijungusi.lt](http://www.prisijungusi.lt) visą dieną vyks viktorina. Tai puiki proga pasitikrinti ir įtvirtinti per savaitę sužinotus dalykus, pasivaržyti žiniomis su kitais dalyviais ir laimėti naudingų prizų.

„Senjorų dienas internete 2025“ rengia projektas „Prisijungusi Lietuva“, kuris stiprina gyventojų skaitmeninius gebėjimus ir prisideda prie aktyvios, įtraukios visuomenės kūrimo.

\*\*\*

Projektą „Prisijungusi Lietuva: skaitmeninių įgūdžių tobulinimas“ įgyvendina Valstybės skaitmeninių sprendimų agentūra kartu su partneriais asociacija „Langas į ateitį“ ir nacionaline Martyno Mažvydo biblioteka. Projektas finansuojamas Ekonomikos gaivinimo ir atsparumo didinimo plano „Naujos kartos Lietuva“ lėšomis.

Daugiau informacijos: Vilma Venckutonytė, „Langas į ateitį“, vilma@langasiateiti.lt, tel. +370 68255507

Paveikslėlis, kuriame yra tekstas, Šriftas, ekrano kopija, Elektrinė mėlyna spalva

Automatiškai sugeneruotas aprašymas